山民主義

山民主義，係香港一個民主派地區組織，2016年成立，旨在反對領展將興民商場變賣。山民主義成立後，喺2019年香港區議會選舉攞到一個議席。

名
「山民主義」個名嚟自山翠苑同興民邨，同埋孫中山嘅三民主義諧音，亦代表「山」上邨「民」嘅意思。

歷史
2016年11月，領展以兩億港元將興民商場賣畀旗下嘅傑豐香港有限公司，商舖逐一離場，包括當時嘅牙醫診所、中醫藥舖、麵包舖、餐廳、老人院、洗衫舖、髮型屋、香燭舖、補習社，同埋連鎖經營嘅百佳、萬寧、7-11都要撤走。一啲興民邨居民不滿興民商場遭變賣後原有配套就咁消失，街坊日常生活將好唔方便，而嗰陣興民選區親中派區議員民建聯劉慶揚又咩都唔做，於是自發成立山民主義，向更多居民宣傳商場消息。山民主義成立後，通過擺街站、整問卷同派飯盒畀老人家等方式服務街坊，又喺漁灣選區區議員徐子見嘅幫助下，成功喺東區區議會度向政府部門提出過商場變賣帶來嘅問題，亦曾寫信去立法會申訴部，甚至到七一遊行宣傳。2019年4月1號，山民主義社區主任謝妙儀喺立法會房屋事務委員會公聽會度發言，向公眾講返興民邨嘅狀況。

2019年區議會選舉

2019年，由於不滿興民選區時任親中派區議員民建聯劉慶揚表現無能，而山民主義作為地區組織亦冇乜權力同政府部門交涉，基於想為興民邨服務嘅諗法，山民主義召集人謝妙儀決定參加2019年香港區議會選舉，喺興民選區同劉慶揚對決。最終謝妙儀以3,297票擊敗得3,113票嘅劉慶揚，成為興民選區自1994年設立以來首位民主派區議員，同時成為東區區議會有史以來最年輕嘅女性議員，時年23歲。

民主派區議員辭職潮

2021年7月11號，由於不滿區議會畀中共架空，山民主義召集人謝妙儀決定辭職唔做區議員。

區議員
2020-23年

香港民主派組織